
CONDIŢII GENERALE PRIVIND ASIGURAREA DE  RĂSPUNDERE CIVILĂ LEGALĂ (cod RC00)
Anexa la contractul RC 955127933  OAR FILIALA   TRANSILVANIA  din 16.06.2016
În cuprinsul prezentelor condiţii se adoptă următoarele definiţii:

ASIGURARE:


contractul de asigurare;

ASIGURĂTOR:


Societatea de asigurare – reasigurare „Groupama Asigurări” S.A.;

ASIGURAT:


persoana fizică sau juridică titular al interesului asigurat, menţionată în Poliţă;

În noţiunea  de Asigurat persoană juridică sunt incluse societăţile comerciale, instituţiile publice, asociaţiile, etc., inclusiv subunităţile teritoriale ale acestora lipsite de personalitate juridică: sucursale, reprezentanţe, puncte de lucru, constituite potrivit legislaţiei în vigoare din  România, reprezentanţii legali, administratorii, directorii, acţionarii/asociaţii sau angajaţii cu contract ai Asiguratului, în timp ce acţionează în această calitate, pentru acesta, precum şi persoanele fizice aflate în raport de subordonare faţă de Asigurat şi care îndeplinesc însărcinări sub direcţia, îndrumarea şi controlul Asiguratului, dar numai în timpul exercitării atribuţiilor ce le revin acţionând în serviciul Asiguratului;

Noţiunea de Asigurat persoană fizică cuprinde şi acele persoane care, în mod statornic, locuiesc împreună şi care au calitatea de soţ/soţie sau persoane pentru care Asiguratul răspunde potrivit legii;

Atunci când Asiguratul este una şi aceeaşi persoană cu Contractantul, noţiunea de Asigurat preia şi conţinutul noţiunii de Contractant; 

CONTRACTANT:

persoana fizică sau juridică, alta decât Asiguratul, cu care Groupama Asigurări S.A. încheie contractul de asigurare, aceasta obligându-se să plătească prima de asigurare şi să respecte obligaţiile care îi revin prin contract;

BENEFICIAR:

subiectul căruia îi este plătită despăgubirea, dacă este diferit de Asigurat, pe baza manifestării de voinţă a acestuia din urmă;

LIMITA RĂSPUNDERII:

limita maximă până la care Groupama Asigurări S.A. răspunde în cazul producerii evenimentului asigurat în perioada de valabilitate a poliţei;

DESPĂGUBIRE:


suma plătită de Groupama AsigurăriS.A. în cazul producerii evenimentului asigurat;

RISC:



posibilitatea de a se produce evenimentul asigurat;

PRIMA DE ASIGURARE:
suma datorată de Asigurat în schimbul asumării riscului de către Asigurător;

POLIŢA:



document semnat de părţi, necesar pentru existenţa contractului; 


EVENIMENT ASIGURAT:
orice eveniment incert şi imprevizibil produs din culpa Asiguratului, care generează prejudicii prin pagube materiale şi/sau vătămări corporale ori 
deces uneia sau mai multor terţe persoane;

FRANŞIZA:

partea din orice despăgubiri aferente prejudiciilor produse prin daune materiale (avarieri/distrugeri de bunuri aparţinând terţilor), suportată de Asigurat (se scade din despăgubire) 

1. OBIECTUL ASIGURĂRII

1.1. În conformitate cu prezentele condiţii de asigurare, în limita răspunderii asumate prin contract, în baza chestionarului – cerere de asigurare şi în schimbul primei de asigurare încasate, Groupama Asigurări S.A., în calitate de Asigurător, asigură persoanele fizice sau juridice pentru riscurile prevăzute la Cap. 2 din prezentele condiţii generale, acordând despăgubiri pentru următoarele daune materiale de a căror producere Asiguraţii răspund în faţa legii, faţă de terţe persoane păgubite:

a) vătămările corporale suferite de o terţă persoană fizică şi care, urmare a incapacităţii temporare de muncă, a invalidităţii sau decesului au cauzat pagube băneşti, inclusiv rezultând din pierderea parţială sau totală a unui venit, dacă aceste pagube sunt consecinţa directă a vătămării corporale;

b) prejudiciile materiale constând în avarierea sau distrugerea unui bun sau vătămarea unui animal; 

1.2. Respectarea riguroasă şi îndeplinirea condiţiilor prevăzute în această poliţă, în măsura în care se referă la obligaţiile care-i revin Asiguratului, precum şi presupunerea că declaraţiile şi răspunsurile Asiguratului la chestionarul anexat la poliţă sunt adevărate, vor fi condiţiile care preced asumarea răspunderii de către Groupama Asigurări S.A..

1.3. În baza contractului de asigurare Groupama Asigurări S.A. se obligă, 
urmare producerii evenimentului asigurat, să despăgubească pe Asigurat până la limita răspunderii prevăzută în Poliţă. 

1.4. Prezenta poliţă este valabilă pe teritoriul României. La solicitarea Asiguratului, cu condiţia ca acesta să plătească o primă suplimentară, valabilitatea poliţei se poate extinde în afara României, excepţie făcând SUA şi Canada, precum şi ţările care au acelaşi sistem legislativ.

2. RISCURI ACOPERITE

2.1. În baza contractului de asigurare de răspundere civilă, Groupama Asigurări S.A. acoperă prejudiciile provocate de Asigurat terţelor persoane, consecinţă directă a unor fapte săvârşite accidental, din neglijenţă sau imprudenţă, pentru care acesta răspunde în baza legii.

Groupama Asigurări S.A. acordă despăgubiri pentru: 

a) sumele pe care Asiguratul  - persoana fizică sau juridică - este obligat să le plătească terţelor persoane păgubite, cu titlu de daune materiale ca urmare a producerii, din culpa proprie, precum şi din culpa altor persoane pentru care acesta este obligat să răspundă în baza legii (în ceea ce priveşte Asiguratul persoana fizică), respectiv din culpa prepuşilor săi (în ceea ce priveşte Asiguratul persoana juridică), de vătămări corporale şi/sau pagube la bunuri;

b) sumele pe care soţia (soţul) Asiguratului sau persoanele faţă de care Asiguratul are obligaţia legală de întreţinere şi care locuiesc împreună cu acesta sunt obligate să le plătească terţelor persoane păgubite, cu titlu de daune materiale, ca urmare a producerii, din culpa lor, de vătămări corporale şi/sau pagube la bunuri;

c) sumele pe care Asiguratul este obligat în baza legii să le plătească terţelor persoane păgubite, cu titlu de daune materiale, ca urmare a producerii prejudiciilor cauzate de lucruri şi animale aflate în paza juridică a Asiguratului, precum şi de ruina edificiului;

d) cheltuieli de judecată efectuate de catre Asigurat in procesul civil, cu acordul Asiguratorului, daca a fost obligat la desdaunare (inclusiv in cazul in care actiunea penala pusa in miscare nu mai este judecata, iar actiunea civila ramane in competenta instantei penale), decurgand din evenimente asigurate produse in perioada de valabilitate a politei;făcute de cel prejudiciat în scopul obligării Asiguratului la plata despăgubirilor, dacă Asiguratul a fost obligat prin hotărâre judecătorească la plata acestora;

e) cheltuielile de judecată efectuate de catre tertul pagubit in procesul civil, in scopul obligarii Asiguratului la plata unor despagubiri, ca urmare a producerii unor evenimente asigurate, daca Asiguratul a fost obligat prin hotarare judecatoreasca definitiva la plata acestora (inclusiv in cazul in care actiunea penala pusa in miscare nu mai este judecata, iar actiunea civila ramane in competenta instantei penale).
3. În situaţiile prevăzute la pct.2 de mai sus se acordă despagubiri numai dacă sunt îndeplinite, cumulativ, următoarele condiţii:

a) prejudiciul suferit de terţe persoane să fi fost cauzat de o faptă culpabilă a unei persoane care are calitatea de Asigurat sau de un bun aflat în paza juridică a Asiguratului;

b) între fapta culpabilă şi prejudiciul terţei persoane să existe o legătură de cauzalitate;

c) prejudiciul să fie indemnizabil, adică să aibă un caracter cert, actual, să fie personal şi direct.  

4. EXCLUDERI

4.1. Groupama Asigurări S.A. nu acordă despăgubiri pentru:

a) pretenţiile de despăgubiri formulate de orice persoană care are calitatea de Asigurat referitoare la propriile sale vătămări corporale suferite sau la pagube produse la propriile bunuri;

b) pretenţiile aferente pagubelor aduse bunurilor mobile sau imobile ori animalelor, proprietate a Asiguratului sau care i-au fost încredinţate acestuia în orice mod şi cu orice titlu: îngrijire, păstrare, reparare, prelucrare, curăţare, vopsire, expediere, întrebuinţare etc.;

c) pretenţiile de despăgubiri formulate împotriva Asiguratului de către soţul (soţia) acestuia, de persoane care locuiesc împreună cu acesta sau de către persoane pentru care Asiguratul răspunde potrivit legii, ori pentru pretenţiile formulate împotriva Asiguratului de către prepuşii, împuterniciţii, reprezentanţii acestuia;

d) pretenţiile pentru pagubele cauzate cu intenţie de către Asigurat sau de către persoanele pentru care Asiguratul răspunde în baza legii;

e) pretenţiile de despăgubiri formulate de orice persoană care are calitatea de Asigurat faţă de altă persoană cuprinsă în asigurare;

f) pretenţiile privitoare la răspunderile ce decurg din neexecutarea sau executarea necorespunzătoare a unui raport contractual (orice răspundere contractuală), precum şi orice pretenţii ce decurg din exercitarea de către Asigurat sau prepuşii, mandatarii ori reprezentanţii acestuia a unei meserii, profesii sau activităţi comerciale, respectiv ce decurg din efectuarea, de către Asigurat sau prepuşii, mandatarii ori reprezentanţii acestuia, de acte juridice;

g) orice pierdere financiară cauzată oricărei alte persoane, alta decât cea care a suferit în mod direct prejudiciul corporal sau material, precum şi orice pretenţie financiară care nu este în legătură cu vătămarea corporală sau cu pagubele aduse bunurilor (pierderi financiare indirecte, ca de exemplu: lipsa folosinţei bunurilor avariate sau distruse, pierderi de profit, etc.);

h) pretenţiile de despăgubiri pentru pagube de care răspunde Asiguratul în legătură cu:


- orice autovehicul sau vehicul (inclusiv remorca trasă de acesta), autorizat  să circule pe drumurile publice sau pentru care este prevăzută prin lege obligativitatea încheierii asigurării de răspundere civilă, proprietate a Asiguratului, împrumutat, închiriat sau condus de acesta;


- orice ambarcaţiune, navă, planor, avion sau un astfel de mijloc de transport, dacă Asiguratul este proprietar, l-a închiriat, împrumutat, condus sau pilotat;


- încărcarea sau descărcarea mijloacelor de transport menţionate mai sus.
i) amenzile de orice fel şi cheltuielile judiciare penale, la care ar fi obligat Asiguratul (respectiv prepusul acestuia ori persoanele pentru care răspunde potrivit legii, soţul/soţia şi persoane care se află în întreţinerea lui) răspunzător de producerea prejudiciului;

j) pretenţiile referitoare la prejudicii produse în urma unor explozii atomice, radiaţii sau infestări radioactive ca efect al folosirii energiei atomice sau materialelor fisionabile, poluării sau contaminării din orice cauză, inclusiv utilizarea azbestului, precum şi cele referitoare la prejudiciile cauzate ca urmare a transportului de produse periculoase (radiactive, ionizate, inflamabile, explozive, corozive, combustibile), cu ocazia căruia aceste produse au determinat sau au agravat producerea pagubei;

k) pretenţiile referitoare la pagube provocate în caz de război (declarat sau nu), invazie sau acţiunea unui duşman extern, război civil, revoluţie, rebeliune, insurecţie, grevă, grevă patronală, tulburări civile, dictatură militară, conspiraţie, confiscare, expropriere, naţionalizare, rechiziţionare, sechestrare, distrugere sau avariere din ordinul oricărui guvern de drept sau de fapt sau oricărei autorităţi publice, actelor de terorism, vandalism sau sabotaj;

l) pretenţiile referitoare la răspunderea Asiguratului pentru pagube produse hârtiilor de valoare, documentelor, registrelor sau titlurilor, actelor, manuscriselor, pietrelor scumpe, obiectelor de platină, aur sau argint, mărcilor poştale, colecţiilor, tablourilor, sculpturilor, ţesăturilor sau altor obiecte având o valoare artistică, ştiinţifică sau istorică, precum şi pentru dispariţia sau distrugerea banilor;

m) prejudiciile cauzate de produsele Asiguratului, şi anume de orice bun vândut sau furnizat, produs, prelucrat, modificat, reparat ori renovat, proiectat, testat, montat, închiriat ori construit de Asigurat şi care nu se mai află în proprietatea ori sub controlul acestuia;

n) prejudicii cauzate prin orice formă de poluare, precum şi pentru costurile necesare neutralizării, îndepărtarii şi/sau curăţării substanţelor poluante;

o)  pretenţiile de despăgubire formulate în cazul în care Asiguratul a contribuit la producerea faptului prejudiciabil prin neglijenţă gravă sau repetată, respectiv reaua credinţă, intenţia sau culpa gravă a Asiguratului în producerea daunei;

p) pretenţiile de despăgubiri rezultând din daune morale, chiar dacă acestea sunt rezultatul unei sentinţe civile, contravaloarea pecuniară a traumei psihice cauzată ca urmare a vătămărilor corporale, alte prejudicii personale nepatrimoniale;

q) vătămări corporale sau deces suferite de Asigurat,  prepuşii săi sau de orice persoană faţă de care Asiguratul răspunde potrivit legii;

r) daunele rezultate din participarea în calitate de organizator sau concurent a Asiguratului sau a persoanelor pentru care acesta este răspunzător, la pariuri, curse sau orice alte competiţii sportive ori la alte activităţi pregătitoare pentru aceste manifestări;

s) pretenţiile de despăgubiri decurgând dintr-o consultaţie, proiect, schiţă, reţetă, deviz şi altele asemenea, date în schimbul unui onorariu;

t) franşiza pentru daunele materiale, prevăzută în specificaţia din Anexă, care urmează să fie suportată de către Asigurat, pentru fiecare eveniment  asigurat ;                          
4.2. Asiguratul nu va fi despăgubit dacă prejudiciul a fost produs:

a) dintr-un caz de forţă majoră (împrejurare externă, imprevizibilă, extraordinară şi invincibilă, fără relaţie cu lucrul care a provocat paguba sau cu însuşirile sale naturale) cum ar fi trăsnetul, inundaţiile, avalanşe de zăpadă, uragan sau alte evenimente naturale;

b) din culpa exclusivă a persoanei păgubite;

c) din culpa exclusivă a unei terţe persoane, pentru care Asiguratul nu are răspundere în baza legii.

4.3 Asigurătorul nu va despăgubi pe Asigurat pentru pierderile sau daunele consecinţă cauzate direct sau indirect de disfuncţionalităţile oricărui computer, echipament de procesare a datelor, circuit integrat sau alte echipamente similare, aflat în proprietatea sau uzul Asiguratului.

5. LIMITA RĂSPUNDERII

5.1. Pe fiecare eveniment: 

Răspunderea asumată de Groupama Asigurări S.A. nu va depăşi în total,  în legătură cu toate prejudiciile suferite de terţe persoane, consecinţă ale unui singur eveniment, limita răspunderii pe eveniment prevăzută în Poliţă.

5.2. Pe întreaga perioadă de asigurare:

Răspunderea asumată de Groupama Asigurări S.A. nu va depăşi în total pe perioada asigurată, în legătură cu toate prejudiciile suferite de terţe persoane, consecinţe ale tuturor evenimentelor produse pe perioada de valabilitate a asigurării, limita răspunderii prevăzută în Poliţă.

6. ÎNCHEIEREA ASIGURĂRII ŞI PLATA PRIMEI DE ASIGURARE

6.1. Asigurarea se încheie în baza cererii scrise a Asiguratului, prin completarea cererii chestionar care, împreună cu toate celelalte declaraţii făcute în scris de către Asigurat ori alte Clauze, fac parte integrantă din poliţă.

6.2. Asigurarea se consideră încheiată prin plata primei de asigurare sau, după caz, a celei dintâi rate a acesteia şi prin emiterea poliţei de asigurare, aceasta fiind valabilă pentru răspunderile, riscurile şi excluderile specificate în poliţă.
6.3. Asigurarea se încheie, de regulă, pentru o perioadă de un an, cu posibilitatea de prelungire pentru perioade de câte încă un an. Asigurarea se poate încheia şi pentru o perioadă mai mică de un an, dar nu mai puţin de o lună, în acest caz prima de asigurare calculându-se potrivit procedeului „pro rata temporis”.

6.4. Prima de asigurare se plăteşte anticipat, integral sau în rate, la termele precizate în poliţă.

6.5.  În caz de neplată a uneia din ratele de primă, Asiguratul are dreptul la un termen de păsuire de 15 zile calendaristice, de la scadenţa acesteia, poliţa de asigurare rămânând în vigoare până la expirarea acestui termen.

7. ÎNCEPUTUL ŞI ÎNCETAREA RĂSPUNDERII ASIGURĂTORULUI

7.1. În baza prezentelor condiţii de asigurare sunt acoperite numai evenimentele care au loc în timpul perioadei de valabilitate a poliţei.

7.2. Răspunderea Asigurătorului începe la data precizată în poliţă, dar nu mai devreme de ora 24 a zilei în care s-a plătit prima de asigurare sau, după caz, cea dintâi rată a acesteia şi s-a emis contractul de asigurare.

7.3. Răspunderea Asigurătorului încetează la ora 24 a ultimei zile a perioadei de asigurare.   

8. OBLIGAŢIILE ASIGURATULUI

8.1. Să plătească prima de asigurare în termenele scadente prevăzute în poliţa de asigurare (în cazul neachitării în termen a primei, contractul se reziliează de drept, fără a mai fi necesară punerea în întârziere şi fără orice altă formalitate prealabilă).

8.2. Să ia toate măsurile necesare pentru a preveni producerea pagubelor, precum şi pentru limitarea acestora, în conformitate cu prevederile legale.

8.3. Să permită Asigurătorului sau reprezentanţilor acestuia să inspecteze şi să examineze riscul ori de câte ori acesta consideră necesar şi să pună la dispoziţie toate datele şi informaţiile solicitate pentru evaluarea riscului.

8.4. Să comunice Asigurătorului, în scris, orice modificare intervenită în legătură cu datele luate în considerare la încheierea poliţei, precum şi schimbarea împrejurărilor esenţiale privind posibilitatea producerii riscului asigurat.

8.5. Să declare existenţa altor asigurări acoperind aceeaşi răspundere la asigurători diferiţi, atât la încheierea poliţei de asigurare, cât şi pe parcursul valabilităţii acesteia.

8.6. La producerea riscului să ia pe seama Asigurătorului şi în cadrul limitei la care s-a făcut asigurarea, potrivit cu împrejurările, măsuri pentru limitarea pagubelor.

8.7. Să înştiinţeze imediat, în cazul producerii unor evenimente asigurate, după caz, poliţia, pompierii, organele medicale, cerând acestora întocmirea de acte cu privire la cauzele şi împrejurările producerii evenimentului asigurat.

8.8. Să avizeze în scris Asigurătorul, în termen de maximum două zile lucrătoare după ce a luat la cunoştinţă despre orice eveniment asigurat generator de pretenţii de despăgubire,  despre cauzele şi împrejurările în care acesta s-a produs şi despre natura pagubei.

8.9. Să conserve locul producerii accidentului, să păstreze părţile afectate şi să le pună la dispoziţia reprezentanţilor sau experţilor Asigurătorului pentru constatare.

8.10. Să furnizeze toate informaţiile, datele, istoricul, actele şi documentele solicitate de Asigurător şi să permită acestuia să facă investigaţii referitoare la cauza şi mărimea pagubei.

8.11. Să comunice, în scris, pretenţiile formulate de cei păgubiţi şi să depună orice acte primite în legătură cu producerea evenimentului asigurat.

8.12. Să nu facă nici o ofertă, promisiune sau plată, fără acordul scris al Asigurătorului, în caz contrar acestea nefiind opozabile Asigurătorului.

8.13. Să se apere în proces ţinând seama şi de eventualele recomandări ale Asigurătorului, inclusiv în ceea ce priveşte angajarea unui apărător atât în prima instanţă cât şi în căile de atac; Asigurătorul, pentru o mai bună apărare a intereselor Asiguratului, poate folosi şi calea intervenţiei în interesul Asiguratului, în conformitate cu art. 49 şi următoarele din codul de procedură civilă.

8.14. Asiguratul este obligat să conserve dreptul de regres al Groupama Asigurări S.A. împotriva celor vinovaţi de producerea daunei.

Dacă  prin  neîndeplinirea condiţiilor de mai sus  Groupama Asigurări S.A. nu a putut determina cauzele care au generat evenimentul asigurat  sau cuantumul despăgubirii, aceasta are dreptul de a refuza plata despăgubirii.

9. CONSTATAREA, EVALUAREA ŞI PLATA DAUNELOR

9.1. Constatarea, evaluarea şi plata despăgubirilor se fac de către Groupama Asigurări S.A., direct sau prin împuterniciţi, împreună cu Asiguratul sau împuterniciţii acestuia. Se poate conveni, de comun acord, ca aceste operaţiuni să fie făcute şi cu participarea experţilor.

9.2. Despăgubirile se stabilesc pe baza convenţiei dintre Asigurat, persoana păgubită şi Asigurător (pe cale amiabilă) sau prin hotărâre judecătorească, conform legislaţiei din România.

9.3. În cazul pagubelor produse la bunuri, despăgubirile nu pot depăşi valoarea acestora la data producerii evenimentului asigurat.Astfel, despăgubirile reprezintă costul reparaţiei, refacerii ori restaurării bunurilor avariate sau costul procurării unor bunuri asemănătoare celor avariate (din punct de vedere tehnic şi al vechimii) din care se scade uzura şi/sau valoarea resturilor care se pot valorifica.

9.4. Urmare întâmplării evenimentului asigurat, Asiguratul va prezenta Asigurătorului:

- devizul lucrărilor de reparaţii a pagubelor produse la clădiri sau alte construcţii, maşini, instalaţii, utilaje etc., inclusiv cheltuielile de demontare şi montare necesare acestor lucrări;

- proiectul clădirii sau construcţiei avariate sau distruse;

- inventarul bunurilor existente înainte de producerea evenimentului şi al celor rămase după producerea evenimentului precum şi gradul de avariere;

- alte acte: procese verbale de recepţie, facturi, documente de transport.

9.5. Cuantumul despăgubirii nu va depăşi limita răspunderii pe eveniment indiferent dacă paguba înregistrată este totală sau parţială. În situaţia în care evenimentul asigurat a avut drept urmare atât pagube materiale cât şi vătămarea de persoane, întâietate va avea despăgubirea persoanelor vătămate, în timp ce despăgubirea pentru pagubele materiale se va efectua până la concurenţa limitei răspunderii pe eveniment.
9.6. În cazul vătămărilor corporale despăgubirile reprezintă, în limita răspunderii asumate de Asigurător, cheltuielile necesare restabilirii sau ameliorării stării de sănătate, neacoperite de sistemele de asigurare socială, efectuate de persoana prejudiciată, precum şi pierderile de venit net suferite de persoana respectivă pe perioada de la producerea accidentului până la refacerea capacităţii de muncă.

9.7. În cazul decesului despăgubirile vor acoperi, în limita răspunderii asumate de Asigurător:

a) cheltuielile de înmormântare, pe baza înscrisurilor doveditoare;

b) cheltuielile de transport, justificate cu acte, din localitatea unde a avut loc decesul până la localitatea în care se face înmormântarea;

c) veniturile nete nerealizate şi eventuale alte cheltuieli făcute (dacă au fost cauzate de accident) în perioada de la data producerii evenimentului asigurat până la data decesului;

d) prestaţii băneşti periodice (pensii de întreţinere) celor îndreptăţiţi, potrivit legii.

9.8. Dacă se stabileşte, printr-o hotărâre judecătorească rămasă definitivă, ca despăgubirea să fie achitată sub formă de prestaţii băneşti periodice (pensii de întreţinere), Asigurătorul va plăti suma stabilită în aceste condiţii. Dacă ulterior intrării în vigoare a obligaţiilor de plată ale Groupama Asigurări S.A. şi  până la epuizarea sumei asigurate starea persoanei vătămate s-a îmbunătăţit iar cuantumul despăgubirii iniţiale nu se mai justifică, Asigurătorul poate fie să reducă despagubirea fie să înceteze a o plăti. 

9.9. Dacă asigurarea s-a încheiat cu franşiză, Asigurătorul este răspunzător numai pentru partea din orice despăgubire ce depăşeşte cuantumul franşizei, franşiza fiind dedusă numai din partea de despăgubire aferentă prejudiciilor produse prin daune materiale (avarieri/distrugeri de bunuri aparţinând terţilor).

9.10. Dacă la data producerii evenimentului asigurat există şi alte poliţe de asigurare încheiate de Asigurat la asigurători diferiţi, care acoperă prejudicii ce intră sub incidenţa prezentei asigurări, Asigurătorul plăteşte despăgubiri în baza prezentului contract proporţional cu raportul dintre limita răspunderii pe eveniment stipulată în poliţă şi totalul limitelor răspunderii pentru toate poliţele de asigurare în curs, în baza cărora este îndreptăţit să primească despăgubire.

9.11.  Dacă bunurile avariate sau distruse, pentru care se datorează despăgubiri, au fost asigurate de deţinătorul lor (terţa persoană păgubită), Asigurătorul va acorda acestuia despăgubiri în limita diferenţei dintre cuantumul pagubei şi despăgubirile acordate potrivit asigurărilor încheiate (dacă aceste despăgubiri au fost încasate).

9.12. Cuantumul despăgubirilor se stabileşte fie pe baza înţelegerii dintre părţi, fie prin hotărâre judecătoreacă definitivă. Înţelegerea se poate face între Asigurat şi persoanele păgubite, cu privire la pretenţiile acestora, cu acordul Asigurătorului. Stabilirea despăgubirilor pe baza înţelegerii dintre părţi, cu acordul Asigurătorului, se face în toate căzurile în care rezultă cu certitudine răspunderea civilă a Asiguratului în producerea pagubei şi persoana păgubită face dovada prejudiciului material suferit.

9.13. După fiecare despăgubire plătită şi în situaţia în care nu a fost atinsă limita răspunderii pe perioada asigurată, aceasta se va reduce cu  începere de la data evenimentului asigurat cu suma cuvenită drept despăgubire, prima de asigurare restantă rămânând neschimbată. La cererea Asiguratului, limita  răspunderii  poate fi completată prin plata unei prime de asigurare suplimentară.

9.14. În cazul în care o pagubă a fost produsă printr-un accident datorat acţiunii simultane sau succesive a mai multor persoane, fără să se poată stabili că paguba a fost produsă sau că nu putea fi produsă  prin fapta numai a uneia din persoane, acestea răspund împreună, având calitatea de coautori, faţă de păgubit. În cazul în care cel păgubit a contribuit din culpă la producerea accidentului sau mărirea pagubei, cel chemat a răspunde va fi răspunzător numai pentru acea parte din pagubă pe care a produs-o (culpă comună). În astfel de situaţii măsura răspunderii fiecărei persoane va  fi cea rezultată din acte. Dacă din acte nu rezultă măsura răspunderii fiecărei persoane, aceasta se va stabili în cote egale, în raport cu numărul părţilor implicate în accident. În orice situaţie Asigurătorul răspunde numai în limita şi pentru partea din pagubă pe care a produs-o Asiguratul său, părţile convenind ca răspunderea Asigurătorului să fie divizibilă.

9.15. Groupama Asigurări S.A. îşi poate da acordul ca despăgubirea să se stabilească şi pe baza înţelegerii dintre părţi (pe cale amiabilă), dacă aceasta este mai mică decât limita răspunderii pe eveniment şi dacă prin aceasta evenimentul asigurat se consideră încheiat.

Mărimea despăgubirii se poate stabili şi prin hotărâre judecătorească sau arbitrală, aceasta neputând însă depăşi limita răspunderii pe eveniment. 
9.16. Nu se pot stabili despăgubiri prin înţelegerea părţilor în următoarele situaţii:

a) accidentul face obiectul unui proces penal. Dacă însă procesul penal poate fi stins prin împăcarea părţilor (vătămări corporale savârşite din culpă dar pentru a căror vindecare îngrijirile medicale nu depăşesc 60 de zile) sau dacă hotărârea instanţei penale este definitivă însă stabilirea despăgubirilor civile cade în sarcina instanţelor civile Groupama Asigurări S.A. preia în sarcina sa obligaţiile de despăgubire;

b) nu se cunoaşte cu precizie persoana răspunzătoare pentru producerea pagubei, cauzele sau imprejurările producerii evenimentului asigurat sau cuantumul pagubei.

9.17. Actele doveditoare privind cauzele, împrejurările şi pagubele provocate vor fi întocmite de organele de cercetare în drept (poliţie, pompieri, alte organe de cercetare). În lipsa acestora, probele pot fi procurate prin alte mijloace legale de probă.

9.18. Actele de umanitate faţă de terţe persoane care au suferit vătămări corporale care ar putea fi imputabile Asiguratului nu se consideră ca o recunoaştere a răspunderii lui şi nici ca un început de înţelegere între părţi. Aceste cheltuieli nu vor putea fi acoperite prin prezenta poliţă.

9.19. Despăgubirea se plăteşte nemijlocit persoanei păgubite, înştiinţându-se în scris Asiguratul, în măsura în care cel păgubit nu a fost despăgubit de Asigurat. Despăgubirea poate fi plătită şi Asiguratului în măsura în care acesta dovedeşte că a despăgubit el însuşi, în prealabil, persoana păgubită iar aceste dovezi sunt agreate de Groupama Asigurări S.A. Prin plata despăgubirii se sting orice pretenţii ulterioare ale Asiguratului faţă de Asigurător.

9.20. Termenul de plată a despăgubirii este de 15 zile calendaristice de la data depunerii la Asigurător a ultimului document necesar în vederea efectuării acesteia. 

10. DISPOZIŢII GENERALE

10.1. Societatea Groupama Asigurări S.A. este îndreptăţită:

a) să amâne acordarea despăgubirii, dacă în legătură cu dauna a fost instituită împotriva Asiguratului o anchetă de către poliţie sau o procedură penală, până la finalizarea anchetei respectiv a procedurii penale;

b) să nu plătească despăgubirea în cazul în care cererea de despăgubire este frauduloasă ori are la bază declaraţii false, sau dacă Asiguratul sau orice altă persoană acţionând în numele lui a contribuit în mod deliberat ori prin neglijenţă gravă la producerea pagubei;

10.2. Dacă Asiguratul a dat răspunsuri inexacte sau incomplete, ori dacă nu a comunicat imediat Groupama Asigurări S.A. schimbarea împrejurărilor esenţiale privind riscul, Asigurătorul are dreptul să propună Asiguratului, înainte de producerea evenimentului, modificarea corespunzătoare a poliţei sau să o  denunţe, după cum urmează:

- dacă această modificare determină imposibilitatea continuării poliţei, aceasta va fi denunţată de la data când a intervenit modificarea, cu restituirea primei de asigurare încasată pentru perioada de asigurare neefectuată;

- în cazul în care Groupama Asigurări S.A., cunoscând exact împrejurările nu ar fi încheiat asigurarea, poliţa va fi anulată cu restituirea integrală a primei de asigurare încasată.

După producerea evenimentului asigurat, Groupama Asigurări S.A. are dreptul fie să reducă despăgubirea cu raportul dintre prima stabilită şi cea care s-ar fi cuvenit cunoscându-se noile împrejurări, fie să refuze plata despăgubirii şi să returneze integral prima de asigurare plătită dacă în aceste condiţii poliţa nu s-ar fi încheiat.  

10.3. În limita despăgubirilor plătite Asiguratului, Groupama Asigurări S.A. este subrogat în toate drepturile acestuia contra celor răspunzători de producerea sau mărirea pagubelor, cu condiţia ca aceştia să nu fie Asiguratul sau prepuşii săi. Asiguratul răspunde însă faţă de Groupama Asigurări S.A. pentru prejudiciile aduse prin acte care ar împiedica realizarea dreptului prevăzut mai sus. 

10.4. Terţa persoană păgubită îşi poate valorifica drepturile împotriva  Asiguratului sau direct împotriva Asigurătorului în termenul general de prescripţie de trei ani, care curge de la data la care acesta a cunoscut sau trebuia să cunoască atât despre producerea pagubei, cât şi despre persoana răspunzătoare de producerea ei. Dacă Asiguratul a plătit despăgubirea terţului păgubit, atunci dreptul la acţiune al Asiguratului în vederea obţinerii despăgubirilor de la Asigurător se prescrie în termen de doi ani de la data plăţii despăgubirii către terţul păgubit.

10.5. Groupama Asigurări S.A. poate rezilia poliţa de asigurare cu un preaviz de 30 de zile returnând prima de asigurare încasată, calculată pro rata temporis, pentru perioada de asigurare neefectuată.

10.6. În schimbul plăţii unei prime adiţionale, la opţiunea Asiguratului, Asigurătorul poate acoperi, în baza condiţiilor speciale anexate la poliţă, expres menţionate în aceasta, şi alte forme de răspundere civilă (contractuală, profesională etc).

10.7. În orice acţiune, proces sau litigiu în care Asigurătorul este îndreptăţit să pretindă, potrivit prezentelor Condiţii generale, că răspunderea nu este inclusă în poliţa de asigurare, sarcina probei de acoperire prin asigurare revine Asiguratului.

10.8. Orice litigiu în legătură cu prevederile prezentelor Condiţii generale de asigurare se soluţionează de instanţele de judecată competente din România.   

Asigurator,                                                 Intermediar,                                               Contractant,

Groupama Asigurari                                   MARSH                                   OAR FILIALA   TRANSILVANIA

